# Recueil général et complet des fabliaux des 13e et 14e siècles/XXXV
### XXXV DE GUILLAUME AU FAUCON.

1 Qui d’aventure velt traiter, Il n’en doit nule entrelaisser Qui bonne soit à raconter : Or en vorrai d’une palier. 5Jadis estoit .I. damoiseax Qui molt estoit cointes et beax ; Li valiez ot à non Guillaumes. Cerchier péust-on .XX. réalmes Ainz c’on péust trover si gent, 10Et n’estoit molt de haute gent. Il n’estoit mie chevaliers ; Valiez estoit. .VII. anz entiers Avoit .I. chastelain servi ; Encor ne li avoit meri 15Li service qu’il li faisoit : Por avoir armes le servoit. Li vallez n’avoit nul talent D’avoir armes hastivement ; Si vos dirai raison por qoi : 20Amors l’avoit mis en effroi ;
La feme au chastelain amoit, Et li estres molt li plaisoit, Quar il l’amoit de tel manière Qu’il ne s’en pooit traire arrière. 25Si n’en savoit celé nient Qu’il l’amast si destroitement. S’ele seüst que il l’amast, La dame molt bien se gardast Que lui parlast en nule guise. 30De cest feme trop mal aprise Ne vos en mentirai noient ; Quant feme set certainement Que home est de s’amor espris, Se il devoit arragier vis, 35Ne vorroit-ele à lui parler ; Plus volentiers iroit joer A un vill pautonier failli, Qu’el ne feroit à son ami. S’ele l’aime de nule rien, 40Si m’aïst Diex, ne fait pas bien ; La dame qui ainsi esploite, De Diex soit-ele maléoite, Quar ele fait molt grant pechié. Quant el a l’ome entrelacié 45Du mal dont en eschape à peine, Ne doit pas estre si vileine Que ne li face aucun secors, Puis qu’il ne puet penser ailiers. Reperier vueil à ma raison. 50﻿Guillaumes a s’entencion
Et s’amor en la dame a mise. Mis l’a Amors en sa justise, Soffrir li estuet grant martire. ﻿De la dame vos voldrai dire 55.I. petitet de sa beauté. La florete qui naist el pré, Rose de mai ne flor de lis, N’est tant bêle, ce m’est avis, Com la beauté la dame estoit. 60Qui tot le monde cercheroit. Ne porroit-on trover plus bele. Ne el Realme de Castele, Où les plus belles dames sont Qui soient en trestot le mont. 65Si vos dirai ci la devise De sa beauté par soutill guise : Que la dame estoit plus très cointe, Plus très acesmée et plus jointe. Quant el est parée et vestue. 70Que n’est faucons qui ist de mue, Ne espervier, ne papegaut. D’une porpre estoit son bliaut, Et ses menteaus d’or estelée, Et si n’estoit mie pelée 75La penne qui d’ermine fu ; D’un sebelin noir et chenu Fu li menteax au col coulez, Qui n’estoit trop granz ne trop lez. Et, se ge onques fis devise 80De beauté que Dex eüst mise
En cors de feme ne en face, Or me plaist-il que mes cuers face Où jà n’en mentirai de mot. Quant desliée fu, si ot 85Les cheveus tex qui les veïst, Qu’avis li fust, s’estre poïst, Que il fussent tuit de fin or, Tant estoient luisant et sor. Le front avoit poli et plain, 90Si com il fust fait à la mein, Sorciz brunez et large entr’ueil ; En la teste furent li œil Clair et riant, vair et fendu ; Le nés ot droit et estendu, 95Et mielz avenoit sor son vis Le vermeil sor le blanc assis, Que le synople sor l’argent ; Tant par seoit avenanment Entre le menton et l’oreille ; 100Et de sa bouche estoit vermeille, Que ele sanbloit passerose, Tant par estoit vermeille et close ; Et si avoit tant beau menton, N’en puis deviser la façon ; 105Neïs la gorge contreval Sanbloit de glace ou de cristal, Tant par estoit cler et luisant, Et desus le piz de devant Li poignoient .II. mameletes 110Auteles comme .II. pommetes.
Que vos iroie-ge disant ? Por enbler cuers et sens de gent Fist Diex en lui passemerveille, Ainz mais nus ne vit sa pareille. 115Nature qui faite l’avoit, Qui tote s’entente i metoit, I ot mise et tot son sens, Tant qu’el en fu povre lonc tens. De sa beauté ne vueil plus dire. 120﻿Un jor estoit alez li sire Li chastelains por tornoier, Son pris et son los essaucier ; En .I. loigtieng païs ala, Molt longuement i demora, 125Quar molt ert riches et poissanz. Chevaliers mena et serjanz A grant foison ensanble o lui. En sa route n’avoit celui Qui ne fust chevaliers esliz ; 130Li plus coarz estoit hardiz, Guillaumes ert en grant effroi ; Ne volt pas aler au tornoi, Ençois amoit mielz le sejor. A l’ostel fu ; li Diex d’amors 135Si l’a sorpris ne sait que faire, Et si n’en set à quel chief traire Du mal qui ainsi le destraint. A soi méisme se complaint : « Hé ! las », dit-il, « mal-eürez, 140De si male heure ge fui nez,
En tel leu ai mise m’amor ; Jà ne porrai veoir le jor Que ge soie à ma volenté ! Trop longuement ai voir celé 145Mon cueur vers lui, ce m’est avis ; Se ge por lui toz jors languis, Qu’el ne le saige, c’est folie. Il est bien droiz que ge li die ; Bien sai, grant folie feroie, 150Se ge par tens ne li disoie. Ainsi porroie-ge amer Totes les femes d’outre mer. Tu li diras… Que diras-tu ? Tu n’auras jà tant de vertu, 155Que tu ne l’oseroies dire Que por lui fusses en martire. Ge li dirai bien par mon chief, Mais le comencement m’est grief. Tant li dirai que ge l’aim bien, 160Jà n’i doie-ge faire rien. » Guillaume dit : « Ne sai que faire, Bien m’en cuidoie arrière traire Quant ce vint au comencement. Amors m’eschaufe, Amors m’esprent. » 165Guillaumes s’est lors enhardiz ; Molt volentiers, non à enviz, Si est en la sale venuz. Coiement, sanz faire granz huz, Il boute l’uis, en la chambre entre, 170................
Aventure li adona Que la dame seule trouva. Les puceles totes ensanble Erent alées, ce me sanble, 175En une chanbre d’autre part. Ne sai lioncel ou liépart Cousoient en un drap de soie ; Entr’eles menoient grant joie ; Ce ert l’ensaigne au chevalier. 180Guillaume ne se volt targier. ﻿La dame seoit sor .I. lit, Plus bele dame onques ne vit Nus hom qui de mère soit nez. Guillaumes fu toz trespenssez 185Où voit son leu, molt li est tart, La dame fait .I. doz regart, Guillaumes et puis la salue. Ele ne fu mie esperdue, .I. molt beax ris li a gité, 190Tot en riant l’a salué : « Guillaume, » dit-el, « or avant. » Cil li respont en soupirant : « Dame, » fait-il, « molt volentiers. — Séez-vos ci, beax amis chiers. » 195La dame point ne se gardoit Du coraige que cil avoit. Quant son chier ami l’apela ; S’el le séust, n’en pallast jà. Guillaumes s’est el lit assis 200Joste la dame o le cler vis
Rit et parole et joe à li, Et la dame t0t autresi. De mainte chose vont pallant, Guillaume fait .I. soupir grant : 205« Dame, » fait-il, « or m’entendez, En bonne foi quar me donez Conseil de ce que vos diroie. — Dites, » fait-ele, « ge l’otroie. — Se clers ou chevaliers amoit, 210Borjois, valiez, que que il soit, Ou escuiers meïsme ensanble, Dites moi que il vos en senble, S’il amoit dame ou damoisele. Reine, contesse ou pucele. 215De quele guise qu’ele soit, De haut liu ou de bas endroit ; Il aura bien .VII. anz amée ; Itant aura s’amor celée, Ne ne li ose encore dire 220Que por lui soit en tel martire, Et très bien dire li porroit Se tant de hardement avoit Assez aisement et loisir De son coraige descovrir. 225Or me dites vostre pensée ; Puisqu’il a tant s’amor celée, Itant vorroie-ge savoir S’il a fait folie ou savoir. — Guillaume, » dit-ele, « endroit moi 230Dirai molt bien si com ge croi.
Ge ne l’en tieg mie por saige Que ne li a dit son coraige, Puis que il puet parler à lui. Ele eüst de lui merci, 235Et, s’ele amer ne le voloit, Certes grant folie feroit Se por lui entroit puis en peine. Mais, dès qu’Amors si le demeine Qu’il ne s’en puet arrière traire, 240Itant li loerai-je à faire Que li die seürement ; Amors demande hardement. Un jugement droit vos en faz : Cil que Amors a pris au laz, 245Ne doit pas estre acoardi ; Seürs doit bien estre et hardi. Se ge ère d’amor esprise, Foi que ge doi à saint Denise Diroie li comme hardie. 250Itant li lo-ge que li die ; S’ele le velt amer, si l’aint. » ﻿Guillaumes a jeté .I. plaint ; En soupirant li respondi : « Dame, » fait-il, « véez le ci 255Cil qui a trate ce dolor Tant longuement por vostre amor. Dame, ne vos osoie dire Ne la dolor ne le martire Que g’ai tant longuement sofferte. 260A grant paine l’ai descoverte ;
Ma douce Dame, à vos me rent, Tot à vostre commandement ; Sui mis en la vostre menoie. Dame, garissiez moi la plaie 265Que g’ai dedenz le cors si grant. Il n’est voir nul homme vivant Qui me peüst santé doner. D’itant me puis-ge bien vanter Ge sui tot vostre et fui et iere ; 270En plus doulereuse manière Ne pot onques vivre nus hom. Dame, ge vos requier par don Que me faciez de vostre amor, Por qoi ge sui en tel error. » 275La Dame entent bien que il dit, Mais tot ce prise molt petit ; Elle li respondi itant Ne pris .I. seul denier vaillant Ce qu’el oï Guillaume dire ; 280Ele li conmença à dire : « Guillaume, dist-ele, est-ce gas ? Ge ne vos ameroie pas, Vos gaberoiz encor autrui. Onques mais gabée ne fui, 285Par mon chief, com vos m’avez ore. Se vos me pallioiz encore De ce que vos m’avez ci dit, Ne remandroit, se Diex m’aïst. Que ge ne vos feïsse honte. 290Ge ne sai riens que amors monte,
Ne de ce que vos demandez. Beax sire, quar vos en alez, Fuiez de ci, alez là fors ; Gardez que mais li vostre cors 295Ne viegne mais là où ge soie. Molt en aura certes grant joie Mes sires quant il le saura ! Certes, tantost com il vendra, Li dirai-ge ceste parole 300Dont vos m’avez mis à escole. Molt me sanblez musarz et fox ; Maldahez ait parmi le cox, Sire, qui ci vos amena ! Beax amis, traez-vos en là. » 305Et quant Guillaumes ce oï, Sachiez que molt fut esbahi ; De ce qu’il ot dit se repent. Onques ne respondi noient. Tant fu dolenz et esbahiz. 310« Hé ! las, » fait-il, « ge sui trahiz. » ﻿De ceste chose me sovient Que li mesaiges trop tost vient Qui la male novele aporte. Amors li commande et enorte 315Qu’encore voist palier à lui ; Ne la doit pas laisser ainsi. « Dame, » dit-il, « ce poise moi Que ge n’ai de vos autre otroi, Mais vos faites molt grant pechié, 320Quant vos m’avez pris et lié,
Et plus mal faire me baez ; Ociez moi si vos volez. De vostre amor vos ai requise ; .I. don vos pri, par tel devise 325Que jamais jor ne mengerai Jusqu’à cel eure que j’aurai Le don eü de vostre amor, Dont ge sui en itel error. » Dist la Dame : « Par saint Omer, 330Molt vos covient à jeûner Que se devant lors ne mengiez Que vos aiez mes amistiez. Ce n’ert, si com j’ai enpensé, S’erent soiez li noveau blé. » 335Guillaumes fors de la chambre ist ; Onques point de congié ne prist. .I. lit a fait appareillier. Lors si i est alez couchier. Quant il se fu couchié el lit. 340Si se reposa molt petit. ﻿Trois jors toz pleins en son lit jut, Onques ne menga ne ne but ; Près fu du quart en tel manière. Molt fu la dame vers lui fiere 345Qu’ele nel’ daigna regarder. Bien sot Guillaumes geüner Qu’il ne menja de nule chose. Son mal qu’il a point ne repose ; Tant le destraint et nuit et jor 350Tote a perdue la color.
S’il amegrist n’est pas merveille ; Riens ne menjue et toz jors veille. Guillaumes est en grant effroi Quant li hueil li tornent .I. poi ; 355La dame, qui tant par est gente, Ce li est vis que il la sente Entre ses bras dedenz son lit, Et qu’il en fait tot son delit. Tant com ce dure est molt a èse, 360Quar il l’acole et si la baise ; Et, quant cel avision faut, Donques soupire et si tressait ; Estent ses braz, n’en treuve mie ; Fols est qui chace la folie. 365Par tot son lit la dame quiert ; Quant ne la trueve, si se fiert Sor la poitrine et en la face. Amors le tient, Amors le lace, Amors le tient en grant torment. 370Il vosist que plus longuement Li durast cel avisions, Le Dieu d’amors le r’a semons De froit avoir et de tranbler. ﻿Du chastelain vorrai parler 375Qui revient du tornoiement ; Ensamble o lui ot molt grant gent. Atant ez vos .I. escuier A la dame venu noncier Que se sires vient du tornoi. 380.XV. prisons enmaine o soi.
Chevaliers riches et puissanz ; Li autres gaainz est molt granz. La dame entendi la novele ; Molt par li fu joieuse et bele, 385Molt par en est joianz et liée. Tost fu la sale apareilliée, Et mengier fist faire molt gent ; Molt fist bel apareillement La dame encontre son seignor, 390Guillaumes fu en grant freor ; Et la dame se porpensa Que à Guillaume le dira Que ses sires vient du tornoi ; Demander li vorra por qoi 395Il est si fox qu’il ne menjue. Droit à son lit en est venue ; Grant piece fu devant son lit ; Onques Guillaumes ne la vit. ﻿Dont l’a apelé par son non ; 400Il ne li dit ne o ne non, Quar toz en autre siècle estoit. Elle l’a bouté de son doit, Et si le husche .I. poi plus haut. Quant il l’entent, toz en tressaut, 405Quant il la sent, toz en tressue, Quant il la voit, si la salue : « Dame, bien soiez-vous venue Comme ma sente et m’aïue ; Dame, » fait-il, « por Dieu vos pri 410Que vos aiez de moi merci. »
Itant la dame respondi : ................ « Guillaume, foi que ge vos doi, Vous n’aurez jà merci par moi 415En tel maniere com vos dites. Rendu avez maies mérites A mon seignor de son servise, Quant vos sa feme avez requise. Amez le vos de tel amor ? 420Jà ne porroiz veoir le jor Que vos m’aiez en vo baillie ; Mais vos faites molt grant folie, Guillaume, que vos ne mengiez. Quant vos ainsi vos ociez, 425La vostre ame sera perie, Quar ge ne vos donroie mie Le don que vos me demandez. Faites le bien, si vos levez, Que mes sires vient du tornoi. 430— Par cele foi que ge vos doi Ge ne gart l’eure que il viegne. — Se Diex, » fait-ele, « me sostiegne, Il saura por qoi vos gisez. Si que jà n’en eschaperez. 435— Dame, » dist-il, « ce n’a mestier, Por trestoz les menbres trenchier. Que ne mengeroie jamès. J’ai sor le col un si grant fès Nel’ puis jus metre ne descendre. 440Vers vos ne me puis-ge deffendre ;
Por jeüner ne por morir, Dame, dites vostre plaisir. » Atant la Dame s’est partie De Guillaume sanz estre amie ; 445En la sale en est retornée, Qui fu richement atornée, Et les tables basses assises, Et les blanches napes sus mises, Et anprès les mes aportez, 450Pain et vin, et hastes tornez. Lors sont venu li chevalier, Et sont tuit assis au mengier, Et plus très bien furent servi C’on ne porroit raconter ci. 455Le Sire et la Dame menja ; Parmi la sale regarda Se Guillaume veïst venir A son mengier por lui servir. A molt grant merveille le tint 460Que Guillaumes à lui ne vint. « Dame, » dit-il, « en bone foi Me sauriez-vos dire por qoi Guillaumes n’est à moi venuz. — Il est trop cointes devenuz, » 465Dit la Dame ; « gel’vos dirai ; De mot ne vos en mentirai. Il est malades d’un tel mal Dont jà n’aura medecinal. Si corn ge cuit, en nule guise. 470— Dame, » fait-il, « par saint Denyse,
Moi poise qu’il a se bien non. » Mais, s’il seüst bien l’aqoison Por qoi Guillaumes se geüst, Jà du lit ne se remeüst. 475Il ne le set encore pas, Il i a un molt fort trespas. Ge cuit à toz tens le saura, Que la dame li contera La parole, s’il ne menjue, 480Por qoi la teste aura perdue. ﻿Lors ont monté li chevalier ; La dame ne volt plus targier. Son seignor prist par le mantel, Et dit : « Sire, molt me merveil 485Que Guillaume n’alez veoir. Vos devriez très bien savoir Quel mal ce est qui le destraint ; Encore cuit-ge qu’il se faint. » Lors i sont maintenant aie ; 490Guillaume ont trouvé trespensé. Li Sires et la Dame vient Devant Guillaume, qui ne crient La mort qu’il a à trespasser. Qu’il ne velt mais plus andurer 495Ne tel martire, ne tel paine ; Bien velt la mort li soit prochaine. Li sires s’est ageloigniez Devant Guillaume vers les piez ; De ce fist-il conme frans hom ; 500Doucement le mist à raison.
« Guillaumes, dites, beax amis, Quex maus vos a ainsi sorpris ; Dites moi conment il vos est. — Sire, » fait-il, « malement m’est. 505Une molt grant dolor me tient ; Une goute, qui va et vient, Me tient es menbres et el chief ; Ge ne cuit que jamais en lief. — Ne porriez-vos menger ne boivre ? 510— Ge nel’porroie pas reçoivre Nule riens c’onques Diex feïst. » La Dame plus ne se tenist. Qui la deüst vive escorchier : « Sire, par Dieu, ce n’a mestier ; 515Guillaume dit sa volenté. Mais ge sai bien de vérité Quex maus le tient et où en droit. Ce n’est mie du mal du doit, Ainz est un maus qui fait suer 520Ceus qui l’ont et souvent tranbler. » Puis dist à Guillaume la Dame : « Sire, se Diex ait part en m’ame, Guillaume, se vos ne mengiez, Or est li termes aproschiez 525Que vos ne mengerez jamais. — Dame, » dit-il, « ge n’en puis mais ; Vostre plaisir poez bien dire. Ma dame estes et il mes sire, Mais ne porroie pas mengier 530Por toz les menbres à tranchier.
Sire, » dit-ele, « or esgardez Com Guillaumes est fox provez. Tantost com au tournoi alastes, Guillaume, qui ci gist malades. 535Vint en ma chambre devant moi. — Il i vint. Dame ? et il por qoi ? Que fu-ce qu’il vos demanda, Quant dedenz vostre chambre entra ? — Sire, ce vos dirai-ge bien… 540Guillaume, mengeroiz-vos rien ? Ge dirai jà à mon Seignor La grant honte et la deshenor. » Dist Guillaume : « Nenil, par foi ; Jamais ne mengerai, ce croi. » 545Lors dist li Sires à la Dame : « Vos me tenez por fol, par m’ame, Et por musart et por noient, Quant ge ne vos fier maintenant D’un baston parmi les costez. 550— Avoi, Sire, » dit-ele, « ostez, Ainz le vos dirai par mon chief. Guillaume, » dist-el, « ge me lief, Mengerez-vos ? Ge dirai jà. » Guillaumes donques soupira. 555Et respondi piteusement, Com cil qui grant angoisse sent : « Ge ne mengeroie à nul fuer. Se le mal qui me tient au cuer Ne m’est primes assoagiez. » 560Lors en ot la dame pitié,
Et à son Seignor respondi : « Sire, Guillaumes, que vez ci, Si me requist vostre faucon, Et ge ne l’en voil faire don ; 565Si vos dirai par quel maniere, Qu’en vos oiseax n’ai-ge que faire. » Dist li Sires : « Ne m’est pas bel. J’amasse mielz tuit li oisel, Faucon, ostoir et espervier 570Fussent mort que .I. jor entier En eüst Guillaumes geü. » Bien a la dame deçeü. « Sire, » dit-el, « or li donez, Puisque faire si le volez ; 575Il nel’ perdra mie par moi. Guillaume, foi que ge vos doi, Quant messire le vos ostroie, Molt grant vilenie feroie Se vos par moi le perdiez. » 580Guillaumes fu joianz et liez, Quant il oï ceste raison, Plus que ne puet dire nus hom. Tost s’apareille et tost se lieve ; Li maus qu’il a point ne li grieve ; 585Quant il fu chauciez et vestuz, Droit en la sale en est venuz. Quant la dame le vit venir, Des elz a gité .I. soupir ; Amors li a gité .I. dart ; 590Ele en doit bien avoir sa part.
Froidir li fait et eschauffer ; Sovent li fait color muer. Dit li Sires à Guillemet : « Il a en vos molt fol vallet 595Qu’à mon faucon vos estes pris ; G’en ai esté molt très pensis : Ce n’en sai nul, ne fol ne saige, Prince, ne conte de parage Cui gel’ donasse en tel manière 600Por servise ne por proiere. » Lors a dit à un damoisel : « Alez moi querre mon oisel. » Cil li aporta arroment. Li Sires par les gièz le prent ; 605Si l’a à Guillaume doné. Et cil l’en a molt mercié. ﻿Dist la Dame : « Or avez faucon ; .II. besanz valent .I. mangon. » Ce fu bien dit, .II. moz à un, 610Que il en auroit .II. por un, Et cil si ot ainz l’endemain Le faucon dont il ot tel faim, Et de la dame son déduit Qu’il ama mielz que autre fruit. 615﻿Par la raison de cest flabel Monstre ai essanple novel As valiez et as damoiseax. Qui d’Amors mainent lor cenbeax, Que, qant auront lor cuer doné 620As dames de très grant beauté,
Que il la doit tot arroment Requerra molt hardiement. S’ele l’escondit au premier, Ne la doit mie entrelaissier ; 625Tost amolit vers la proiere, Mais que il soit qui la requiere ; Et tot ausi Guillaume fist Qui cuer et cors et tot i mist, Et por ce si bien en joï 630Com vos avez oï ici. Et Diex en doint ausi joïr, Sanz demorer et sanz faillir, A toz iceus qui par amors Sueffrent et paines et dolors : 635Si ferai je, se ne lor faut Bon cuer. Ici li contes faut.
* ↑ XXXV. — De Guillaume au faucon, p. 92. Publié par Méon, IV, 407-427, et donné en extrait assez long par Legrand d’Aussy, III, 307-315.
* ↑ Vers 30 — « cest » est appliqué à « feme ».
* ↑ 51 — mise, lisez a mise.
* ↑ 62 — Faut-il voir dans cet éloge des femmes de la Castille une flatterie à l’adresse de Blanche de Castille ?
* ↑ 117 — Ce vers faux peut être ainsi corrigé : Et i ot mise et tot son sens.
* ↑ 149 — Placez une virgule après « Bien sai ».
* ↑ 184 — * toz ; ms., tolz.
* ↑ 213 — aimoit, lisez amoit.
* ↑ 240 — * loerai je ; ms., loerage.
* ↑ 246 — Corrigez le vers : Seürs doit bien estre…
* ↑ 268 — Après ce vers, le ms. en ajoute un nouveau qui fait double emploi : Fors vos d’itant me puis vanter.
* ↑ 292 — * Beax ; ms., Bax.
* ↑ 326 — Ne faut-il pas lire cele eure ?
* ↑ 333 — en pensé, lisez enpensé.
* ↑ $^{et}$ 361 et 371 — Ne faut-il pas lire cele avisions ?
* ↑ 405 — « en » manque au ms.
* ↑ 408 — ajue, lisez aïue.
* ↑ 462 — « vos » manque au ms.
* ↑ 468 — D’ont, lisez Dont.
* ↑ 509 — « Ne » manque au ms.
* ↑ 599 — * Cui ; ms., Qui.
* ↑ 618 — les, lisez lor.
* ↑ 635 — « je » manque au ms. Ce fabliau n’a aucun rapport avec le conte de La Fontaine qui porte le nom du « Faucon ». (Voir Caylus, Mém. de l’Acad. des Inscript., XX, p. 366 et suiv.)